b'\n_START_ARTICLE_\nSpinnehuset\n_START_PARAGRAPH_\nSpinnehuset i Stavanger var en tvangsarbeidsanstalt for kvinner. Den ble opprettet i 1764 og ble nedlagt da Den kombinerte innretning ble opprettet p\xc3\xa5 1840-tallet. Den ble opprettet for at en gruppe borgere i byen skulle tjene penger p\xc3\xa5 salget av produktene. Samtidig var det en m\xc3\xa5te \xc3\xa5 holde unna prostituerte og tiggere._NEWLINE_I 1764 anla fogden Kristoffer Garman og medinteressenter et ullspinneri. Etter amtmann Henrich Lachmanns vedtak i 1766 skulle ledige som ikke ville jobbe p\xc3\xa5 spinneriet anses som l\xc3\xb8sgjengere. Amtmannen kunne s\xc3\xa5 tvinge dem til \xc3\xa5 jobbe der. Det var i 1766 ti kvinner, to menn og to halvvoksne barn i byen som kunne tvinges til \xc3\xa5 jobbe der._NEWLINE_I 1791 tilb\xc3\xb8d Gabriel Schanche Kielland byen \xc3\xa5 gi 1000 daler til arbeidshuset, mot \xc3\xa5 f\xc3\xa5 fire l\xc3\xb8kker p\xc3\xa5 Eiganes. Det ble vedtatt etter en tid, og i 1799 ble Urgata 4 kj\xc3\xb8pt inne til spinne- og arbeidshus. Bygningen sto inne i det som n\xc3\xa5 er kj\xc3\xb8pesenteret Torgterrassen. En periode ble Urgata kalt for Spinnehusgata._NEWLINE_Kvinnene p\xc3\xa5 spinnehuset ble kalt for lemmer. De fikk betalt p\xc3\xa5 akkord ut fra satser fastsatt av fattigkommisjonen i byen._NEWLINE_P\xc3\xa5 den kombinerte innretning ble en av bygningene kalt for Spinnehuset, men den sluttet da \xc3\xa5 v\xc3\xa6re en selvstendig institusjon. I 1848 var bygningene i Urgata 4 revet, og tomta ble solgt til postmester Jan Kielland i Urgata 2.'